<classify> WAKATI serikali ikiahidi itafanya uhakiki kwa kasi na kuwalipa stahiki zao wakulima wote wa korosho ndani ya muda mfupi, ikiwezekana kufi kia Ijumaa ijayo wawe wamefi kia pazuri, gari limekamatwa mkoani Pwani likiwa na magunia 45 ya korosho ya uzito wa kilo 3,645 yakihisiwa kusafi risha korosho, ambazo hazikupatikana kihalali.Waziri wa Kilimo, Japhet Hasunga amesema serikali imesema itafanya uhakiki kwa kasi na kuwalipa stahiki zao wakulima wote ndani ya muda mfupi, ikiwezekana kufikia Ijumaa ijayo wawe wamefikia pazuri.Aidha, licha ya kuweka mkazo katika kuwalipa kwanza wakulima hao kwa lengo la kuwainua baada ya miaka mingi ya kunyonywa na baadhi ya wafanyabiashara, imesema itawalipa wadau wengine wanufaika wa zao hilo.Hao ni pamoja na halmashauri zilizokuwa zinatunisha mapato kupitia kodi baada ya mauzo ya korosho, vyama vya ushirika, walinda maghala, wabebaji, wapangaji na wasafirishaji wa zao hilo na kadhalika.Hasunga alisema hayo jana mjini Mtwara katika mkutano wake na wanahabari baada ya kukutana na Mnadhimu Mkuu wa JWTZ, Meja Jenerali Yakubu Mohammed na maofisa wa Wizara ya Viwanda, Biashara na Uwekezaji.Mkurugenzi Mtendaji wa Benki ya Maendeleo ya Kilimo TADB, Japhet Justine naye alihudhuria. Hasunga alisema kufikia juzi, takribani wakulima 2,168 kutoka vyama vya msingi 35 vilivyohakikiwa na serikali walianza kulipwa fedha zinazostahili.Hiyo ilikuwa kwa kuanzia, lakini kufikia leo jana namba itakuwa imeongezeka sana na kuanzia Jumatatu kasi ya kuhakiki sambamba na kulipa itakuwa kubwa zaidi na lengo letu ni kuona mpaka kufikia Ijumaa ya wiki ijayo, tuwe tumefika pazuri katika kuwalipa wakulima wa korosho.Serikali inawathamini wakulima hao ndiyo maana mkazo umewekwa wawe wa kwanza kulipwa, tena bila ya usumbufu wa makato yaliyokuwa yanawaumiza kwa miaka mingi.Rais mpenda watu wake, Dk John Magufuli ameshaamua hakuna kukatwa chochote, alisema Hasunga. Alifafanua kuwa, hiyo haina maana kwamba wanufaika wa kodi mbalimbali kutokana na zao hilo wameachwa na kusahaulika, bali alisema serikali itaandaa utaratibu wa kuwalipa baada ya mauzo ya korosho ambayo thamani yake ndiyo itakayoamua kiwango cha malipo kwa wadau kama halmashauri za wilaya zinazolima korosho, vyama vya ushirika na kadhalika.Hivyo wawe na subira, serikali haijawasahau wala kuwatelekeza kama inavyoenezwa. Puuzeni huo uzushi, kila mwenye haki yake ataipata ila kwanza kipaumbele ni kwa wakulima wenyewe, alisema.Waziri huyo aliongeza kuwa maghala yalikuwa na shehena ya tani takribani 118,700, kiasi ambacho ni takribani ya nusu ya korosho zinazotarajiwa kukusanywa. Alisema tayari serikali imeshanunua tani 738.7 huku wakulima wakinufaika na fedha zao, ambapo taratibu zingine zinaendelea kwa ajili ya kuhakiki na kukamilisha malipo kwa wakati katika vyama vingine.Mkurugenzi Mtendaji wa TADB, Justine alisema katika siku ya kwanza ambayo wakulima wachache walianza kulipwa, walinufaika na kitita cha kati ya Sh bilioni moja na mbili kilichotokana na bei ya serikali ya Sh 3,300 kwa kila kilo moja, fedha inayokwenda moja kwa moja kwa mkulima bila kukatwa kiasi chochote cha fedha.Aidha, Hasunga akizungumzia umuhimu wa kulinda hadhi ya korosho ya Tanzania inayoongoza kwa ubora duniani, aliwataka watendaji wa Bodi ya Korosho na waendesha maghala kusimamia kwa weledi ubora huo ili fedha za serikali zinazotolewa kununua korosho za wakulima katika mikoa ya Mtwara, Lindi na Ruvuma zitumike ipasavyo.Sambamba na kulinda ubora wa korosho, alisema baadhi ya watu wameanza kuingiza korosho zao kutoka nchi jirani baada ya kusikia Tanzania inanunua korosho kwa bei nzuri, huku akisisitiza kuwa Watanzania wanapaswa kushirikiana na vyombo vya dola kutoa taarifa za wahalifu wanaoingiza korosho kinyume cha sheria.Mkoani Pwani, gari hilo lilikutwa na magunia hayo, yakisafirishwa kwenda kwenye chama cha msingi cha ushirika, kinyume cha agizo la Rais John Magufuli kutaka korosho zote kusafirishwa na magari ya JWTZ. Kwa mujibu wa taarifa iliyotolewa kwa vyombo vya habari na Kamanda wa Polisi wa Mkoa, Wankyo Nyigesa, gari hilo Toyota Canter linahisiwa kusafirisha korosho hizo kuwa hazijapatikana kihalali.Kamanda Nyigesa alisema gari hilo lilikamatwa Novemba 16, mwaka huu majira ya saa 12:45 jioni ambako askari kwa kushirikiana na Mrajisi Msaidizi Mkoa wa Pwani, Angela Nalimi, walilinasa.Gari hilo aina ya Canter lenye namba za usajili T 731 DGG lilikuwa likizipeleka korosho hizo zikiwa kwenye magunia yenye nembo ya Chama Kikuu cha Ushirika Mkoa wa Pwani CORECU kwenda Chama cha Ushirika cha Msingi cha Misugusugu wilayani Kibaha, alisema Kamanda Nyigesa.Alisema baada ya taarifa hizo, Polisi na Mrajisi huyo walikamata gari hilo tayari likiwa limeingizwa katika ofisi za Chama cha Msingi cha Misugusugu kilichopo katika Wilaya ya Kibaha.Uchunguzi unaendelea ili kubaini namna korosho hizo gunia 45 zenye ujazo wa kilogramu 81 kila moja zilivyofika mikononi mwa watuhumiwa na gari lao hilo ambalo halimilikiwi na JWTZ kama ilivyoelekezwa na Amiri Jeshi wa Majeshi ya Ulinzi na Usalama Tanzania, Mheshimiwa Rais John Magufuli kwamba korosho zote zitasafirishwa kwa kutumia magari ya jeshi hilo, alisema Kamanda Nyigesa.  <topic>: KITAIFA 